Qrib l-elf sena qabel Kristu fuq l-art tal-Jemen u l-Etjopja tal-lum u fir-reġjun tal-Baħar l-Aħmar kien jeżisti renju mmexxi minn Makeda, drabi oħra magħrufa bħala Bilkis; popolarment imsejħa r-Reġina ta' Saba. Ir-Reġina ta' Saba, persunaġġ tat-Testment il-Qadim, jingħad li kienet semgħet bl-għerf leġġendarju tar-Re Salamun ta' Iżrael u riedet tara b'għajnejha u tisma' b'widnejha l-verità. Kien għalhekk li bdiet vjaġġ lejn ir-renju tiegħu u magħha ħadet ħwawar rari, deheb u ħaġar prezzjuż bħala rigali. Malli waslet fil-palazz tar-Re Salamun ippreżentatlu għadd ta' taħbiliet il-moħħ ippreparati b'reqqa kbira minn qabel u l-għaref Salamun kellu tweġiba tajba waħda wara l-oħra għal kull mistoqsija li għamlitlu. Ir-Reġina ta' Saba tant tbellhet bl-għerf bla tarf ta' dan is-sultan kbir li ġabitlu flotta ta' ġfien mgħobbijin b'aktar ħwawar rari, deheb u injam tas-sandal li bħalu qatt ma' kien deher f'Ġerusalemm. Ir-Re Salamun uża dan l-injam fit-tempju ġdid li kien qed jibni għall-qima ta'Alla, filwaqt li r-Reġina ta' Saba rritornat lejn darha ferħana li għamlet din l-esperjenza. L-istorja jew ħrafa tar-Reġina ta' Saba ma tiqafx hawn. Mir-reliġjon Ebrajka joħorġu rakkonti oħra fejn jgħidu li r-Reġina ta' Saba kienet tirrenja wkoll fuq l-Eġittu. Darba fost l-oħrajn ir-Re Salamun wasallu għal widnejh li r-renju tagħha kien baqa' l-uniku wieħed li ma baxxiex rasu għalih; din il-ħaġa kienet qed tinkwetah. Bagħat messaġġ jordnalha sabiex tiġi għandu u toffri ruħha bħala suddita fidila lejh. Ir-Reġina ta' Sab a min-naħa tagħha laqgħet din l-istedina imma qabel bdiet il-vjaġġ bagħtitlu flotta ta' ġfien mgħobbijin ħwawar mill-ifjen u deheb. Meta waslet Ġerusalemm u bdiet dieħla fis-sala tat-tron tar-Re Salamun, ir-Reġina ta' Saba għolliet il-libsa sa taħt irkupptejha peress li l-art magħmulha mill-ħġieġ ħasbitha ilma. Minn fuq it-tron tiegħu ir-Re Salamun iddarras mhux ftit kif lemaħ riġlejha muswafa u saħansitra ċanfarha għan-nuqqas t'attenzjoni lid-dehra tagħha. Meta finalment irranġaw id-differenzi ta' bejniethom, hi għamlitlu tliet mistoqsijiet biex tara safejn jasal l-għerf tiegħu u marret lura f'artha kuntenta li sa fl-aħħar kienet iltaqgħet mas-sultan għaref. Fil-Koran, l-iskrittura reliġjuża tal-fidi Musulmana, teżisti referenza għar-Reġina tan-Naħa t'Isfel li għalkemm ma tissemmiex b'isimha sorsi fil-kultura Għarbija jsejħulha Bilkis. Jingħad li r-Re Salamun waslitlu l-aħbar li poplu mmexxi minn mara kien għadu jadura x-xemx. Salamun bagħtilha messaġġ sabiex tirrinunzja għall-paganiżmu u tħaddan it-twemmin ta' Alla wieħed. Ir-Reġina Bilkis irrispondietu billi bagħtitlu għadd ta' rigali prezzjużi li minflok għoġbu lil Salamun offendewh tant li beda' jipprepara għal gwerra fuq ir-renju tagħha. Meta rat hekk, Bilkis iddeċidiet li tmur personalment iżżur lis-Sultan Salamun u tikkonferma l-lealtà tagħha lejh. Ma' din l-aħbar Salamun ġiegħel in-nies tiegħu biex imorru jġibulu t-tron tar-Reġina Bilkis fil-palazz tiegħu qabel tilħaq tasal għandu. Meta r-reġina daħlet fil-palazz tar-Re Salamun, hu laqagħha u ħadha quddiem it-tron filwaqt li saqsieha: "It-tron tiegħek jixbaħ lil dan?" Hi nħasdet u qaltu: "Jidher qisu tiegħi!" Salamun qalilha li t-tron kien tassew tagħha għax kien ġabulu al-jinn (spirtu li jieħu x-xbieha ta' bniedem jew annimal). Minn dakinhar stess ir-reġina kkonvertiet għall-fidi ta' Alla wieħed. Kebra Nagast jew Glorja lir-Rejiet inkiteb madwar 800 sena ilu. Dan il-ktieb jagħti rendikont detaljat tal-oriġini ġenetika tar-rejiet tal-Etjopja filwaqt li l-Kristjani Ortodossi ta' dan il-pajjiż Afrikan għandhom stima kbira lejh u jgħożżuh bħala skrittura reliġjuża. Kebra Nagast jirrakkonta kif ir-Reġina Makeda ta' Saba marret tiltaqa' mar-Re Salamun ta' Ġerusalemm biex tikkonferma l-għajdut li kienet semgħet dwar l-għerf kbir tiegħu. Ir-Reġina Makeda tant baqgħet imsaħħra bl-għerf, sens komun u kariżma ta' dan is-Sultan li riedet tibda tħaddan il-fidi li għallimha dwarha. Fl-istess waqt ir-Re Salamun ħassu miġbud lejha u xtaq jgħaddi lejl magħha imma hi ġibditlu l-attenzjoni li ma setax imidd idejh fuqha għax kienet xebba. Salamun aċċetta r-rifjut tagħha kemm–il darba hi ma tmiddx idejha fuq xejn li kien tiegħu. Dik il-lejla ordna lill-qaddejja tiegħu biex iservuha ikla ta' tjubija kbira imma mgħobbija bi ħwawar pikkanti. Meta Makeda marret torqod, Salamun poġġielha buqar bl-ilma ħdejha u qalilha li dak l-ilma kien tiegħu u ma setgħetx tmissu. Madankollu, f'nofs ta' lejl Makeda tant inħakmet minn għatx qawwi li nsiet x'kien widdibha Salamun. Qabdet il-buqar u xorbot sal-aħħar qatra ilma ta' ġo fih. Ir-Re Salamun kien qiegħed moħbi josservaha, ħallieha tixrob u wara spjegalha li hi kienet kissret il-patt li għamlet miegħu u allura hu ma setax iżomm il-patt tiegħu magħha. Makeda kellha ċċedi u qattgħu lejl flimkien li minnu tnissel binhom Menelik, l-ewwel re tal-Etjopja dixxendenti tas-Sultan Salamun. Meta Menelik għalaq 22 sena vjaġġa lejn Ġerusalemm u r-Re Salamun laqgħu u feraħ bih. Kebra Nagast jirrakkonta li r-Re Salamun riedu jibqa' miegħu imma Menelik wera x-xewqa li jmur lura għand ommu, ir-Reġina ta' Saba. Għaldaqstant is-Sultan anzjan insista li jibgħat l-ulied il-kbar tal-konsulenti tiegħu biex jakkumpanjaw lil Menelik lura f'daru. L-ulied żgħażagħ ħaduha bi kbira li kienu sa jħallu kollox warajhom biex jobdu lir-re tagħhom u bi tpattija ħadu bil-moħbi magħhom l-Arka tal-Alleanza bl-Għaxar Kmandamenti ta' Mose' maqfulin fiha. Mingħajr l-Arka r-Re Salamun għadda minn għawġ għall-ieħor sakemm miet. Il-Kristjani Ortodossi tal-Etjopja għadhom sal-ġurnata tal-lum kustodji tal-Arka u l-Kmandamenti ta' fiha.